|  |  |  |  |
| --- | --- | --- | --- |
|  |  | Številka:Datum:  | 053-5/2025-123. 4. 2025 |

Zadeva: **VABILO IZVAJALCEM USPOSABLJANJ ZA ZAPOSLENE UL – Program usposabljanj za kulturo kakovosti**

Spoštovani,

**pedagoginje in pedagoge ter druge strokovnjakinje in strokovnjake, zaposlene na UL, vabimo k sodelovanju pri izvajanju usposabljanj za zaposlene na Univerzi v Ljubljani.**

Namen vabila je vzpostavljanje sodelovanja s potencialnimi izvajalci usposabljanj, zaposlenimi na UL, in s tem razširjanje nabora usposabljanj, ki jih na UL izvajamo za razvijanje splošnih veščin (so)delovanja, vodenja in skrbi za dobro počutje v okviru Programa za kulturo kakovosti Univerze v Ljubljani. Z vabilom želimo razširiti nabor usposabljanj, ki bi jih lahko ponudili zaposlenim UL.

Usposabljanja so namenjena vsem skupinam zaposlenih, tako pedagogom in raziskovalcem kot tudi zaposlenim v strokovnih službah.

K odzivu vljudno vabimo vse, ki:

* poučujete oziroma delujete na področju, katerega veščine in znanja so relevantna za razvoj splošnih veščin zaposlenih na UL,
* imate izkušnje z izvajanjem interaktivnih delavnic, ki temeljijo na izkušenjskem učenju in refleksiji ter omogočajo razvijanje veščin,
* ste pripravljeni oblikovati usposabljanja izkušenjske in praktične narave,
* ste zaposleni na UL (pedagogi, raziskovalci ali drugi strokovnjaki na področjih, na katerih izvajamo usposabljanja za zaposlene UL).

**Pripravljenost za sodelovanje izkažete s sporočilom na e-naslov** **usposabljanja@uni-lj.si****.** V sporočilo vključite kratko navedbo tematike in namena usposabljanja, ki bi ga lahko izvedli za zaposlene UL in informacije o vas (npr. povezavo do referenc).

Na osnovi vašega odziva bomo skupaj preverili možnosti za sodelovanje, se dogovorili za koncept in izvedbo usposabljanja ter vodstvu UL predlagali vključitev usposabljanja v Program usposabljanj za kulturo kakovosti. Z izvajalci bomo sodelovali preko avtorskih pogodb, v katerih bomo dorekli izvajanje usposabljanj, vključenih v program.

**Z namenom dopolnitve programa usposabljanj in morebitno izvedbo že v študijskem letu 2025/2026 vas vabimo, da se na vabilo odzovete do konca maja 2025.** Vabilo za vključevanje izvajalcev ostaja odprto do preklica.

Lepo vabljeni!

Univerzitetna služba za kakovost in podporo strateškemu upravljanju

Priloga:

Teme in pristopi, ki so še posebej relevantni za razširitev programa:

Udeleženci izvedenih usposabljanj izražajo, da si želijo razširitve programa, ki naj ima še naprej poudarek na praktičnem treningu veščin. Izrazili so zadovoljstvo tako nad izbranimi tematikami kot tudi nad pristopom in izvedbo. Sporočili so nam pobude za še več nadaljevalnih, poglobljenih delavnic ter za vključevanje dodatnih povezanih tematik.

Udeleženci so najbolje ocenili usposabljanja, ki so najbolj intenzivna, izvedena v manjših skupinah in interaktivna ter ki vključujejo vaje in povratne informacije izvajalcev.

V skladu s pobudami nas še posebej zanima razširjanje in dopolnjevanje programa z naslednjimi tematikami, ki so jih navedli udeleženci v povratnih informacijah:[[1]](#footnote-1)

– **komunikacija** (komunikacija s težavnimi sogovorniki, asertivna komunikacija, mediacijske veščine, reševanje konfliktov itd., poglobljeno, s še več vajami, z možnostjo konzultacije v težkih situacijah, poslovna komunikacija);

– **vodenje** (vodenje sodelavcev, sestankov, ekipe itd.; strateško ukrepanje, management sprememb, izboljševanje procesov, veščine pogajanj, vodenje na daljavo, timsko delo, zaščita pred mobingom in spoprijemanje z njim, vodenje in mentoriranje doktorskih študentov, kovčing);

– **sodelovalni razvojni pristopi** (sodelovalno vodenje, aktivno poslušanje, s povezovalno komunikacijo in razvojnimi pristopi s posvetovalnih obiskov (sodelovalno iskanje rešitev, prilagojenih sodelujočim), skupna priprava delovne vizije, izvajanje sodelovalnih pristopov v e-okolju itd.).

Zanimajo nas tudi usposabljanja v podporo **skrbi za dobro počutje zaposlenih** (obvladovanje stresa, zdrav življenjski slog itd.).

1. [↑](#footnote-ref-1)